32005D0223
L 071/67
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 25 февруари 2005 година
за изменение на Решение 94/140/EО относно създаването на Консултативен комитет за координиране предотвратяването на измамите
(2005/223/EО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като има предвид, че:
(1)
С Решение 94/140/EО на Комисията (1) Комисията създаде Консултативен комитет за координиране предотвратяването на измами („Комитетът“), който е на нейно подчинение и отговаря за консултирането ѝ по всички въпроси, свързани с предотвратяването и съдебното преследване на измами и нарушения, както и със сътрудничеството между държавите-членки или между държавите-членки и Комисията с цел противодействието на измамите.
(2)
След създаването на Комитета разпоредбите на Общността за защита на нейните финансови интереси бяха значително развити и утвърдени, и по-специално чрез нови законодателни мерки и организационни промени в Комисията.
(3)
Общите правила, които дефинират нарушенията и установяват свързаните с тях мерки и наказания в областта на защитата на финансовите интереси на Общността, бяха приети с Регламент (ЕО, Евратом) № 2988/95 на Съвета (2), както и специфичните правила, които са приложими за всички области на дейност на Общността относно административните проверки на място и инспекциите, извършвани от Комисията, бяха приети с Регламент (Евратом, ЕО) № 2185/96 на Съвета (3).
(4)
Член 280, добавен в Договора за ЕО чрез Договора от Амстердам, предвиди нова институционална рамка за борбата срещу измамите; тя предвижда, по-специално, разпределение на правомощията между Общността и държавите-членки, както и тясно и редовно сътрудничество между компетентните органи на държавите-членки и Комисията с цел защита на финансовите интереси на Общността.
(5)
С Решение 1999/352/EО, ЕОВС, Евратом на Комисията (4) се създаде Европейска служба за борба с измамите (OLAF), като служба, която отговаря за разследванията в областта на измамите и чиято компетентност се разпростира до всички дейности, свързани със защитата на интересите на Общността от незаконосъобразни действия, които могат да бъдат предмет на административно или наказателно производство.
(6)
С Регламент (ЕО) № 1073/1999 на Европейския парламент и на Съвета (5) и с Регламент (Евратом) № 1074/1999 на Съвета (6) бе определена правната рамка за дейността на OLAF, вменявайки му отговорности, по-специално за гарантирането на сътрудничеството между компетентните органи на държавите-членки и Комисията с цел координиране на действията за защита на финансовите интереси на Общността срещу измамите.
(7)
В областта на защитата на еурото срещу фалшификации Комисията бе натоварена със специфична отговорност за гарантирането на цялостната защита на единната валута посредством съгласуване в рамките на консултативния комитет съгласно Регламент (ЕО) № 1338/2001 на Съвета (7), в контекста на тясно и редовно сътрудничество между националните органи и Комисията. С Решение 2001/923/EО на Съвета (8) Комисията бе натоварена, в сътрудничество с държавите-членки, с управлението и изпълнението на програмата на Общността за обмен, сътрудничество и обучение за защитата на еурото срещу фалшифициране (програмата Перикъл).
(8)
С оглед на новите измерения в законодателството на Общността и хоризонталната функция на Комитета консултативните правомощия на Комитета и представителството на държавите-членки в него следва да бъдат адаптирани, така че представителите да имат възможност да бъдат консултирани от националните компетентни органи. В интерес на гъвкавостта следва да е налице и разпоредба за възможността за сформирането на секторни работни групи.
(9)
Решение 94/140/EО трябва да бъде съответно изменено,
РЕШИ:
Член 1
Решение 94/140/EО се изменя, както следва:
1.
Член 2, параграф 1 се заменя със следния текст:
„1. Комисията може да се консултира с Комитета по всички въпроси, свързани с предотвратяването и съдебното преследване на измами и всички други незаконни дейности, които засягат по неблагоприятен начин финансовите интереси на Общността, както и по всички въпроси, които са свързани със сътрудничеството между държавите-членки или между държавите-членки и Комисията с цел защита на финансовите интереси на Общността, за да организира по ефективен начин тясно и редовно сътрудничество между компетентните органи с цел противодействие на измамите.
Комисията може да се консултира с Комитета по всички въпроси, свързани със защитата на финансовите интереси на Общността и защитата на еуробанкнотите и еуромонетите срещу фалшификации.
Също така Комисията може да се консултира с Комитета по всички въпроси, свързани с правната защита на финансовите интереси на Общността, по-специално по отношение на полицейските и съдебните аспекти на развитието на борбата срещу измамите и на сътрудничеството.“
2.
Член 3 се изменя, както следва:
a)
Член 3, параграф 1 се заменя със следния текст:
„1. Комитетът се състои от двама представители на всяка държава-членка; те могат да бъдат подпомагани от двама представители на компетентните национални органи.“
б)
Член 3, параграф 3 се заменя със следния текст:
„3. По споразумение с Комисията Комитетът може да сформира работни групи с цел улесняване на неговата работа по отделните сектори в рамките на компетенциите му.
Комисията осигурява секретариата за Комитета.“
3.
В член 6 позоваването на член 214 от Договора се заменя от позоваване на член 287 от Договора.
Член 2
Настоящото решение влиза в сила в деня на публикуването му в Официален вестник на Европейския съюз.
Съставено в Брюксел на 25 февруари 2005 година.